Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie Rady (ES) č. 3/2008 o informačných a propagačných akciách na podporu poľnohospodárskych výrobkov na vnútornom trhu a v tretích krajinách /* KOM/2011/0663 v konečnom znení - 2011/0290 (COD) */





DÔVODOVÁ SPRÁVA 1. KONTEXT NÁVRHU V článkoch 290 a 291 Zmluvy o fungovaní Európskej únie (ZFEÚ) sa rozlišujú dva rôzne druhy aktov Komisie: Článok 290 ZFEÚ umožňuje zákonodarcovi delegovať na Komisiu právomoc prijímať všeobecne záväzné nelegislatívne akty, ktorými sa dopĺňajú alebo menia určité nepodstatné prvky legislatívneho aktu. Právne akty, ktoré Komisia takto prijíma, sú podľa terminológie zmluvy „delegovanými aktmi“ (článok 290 ods. 3). Článkom 291 ZFEÚ sa členským štátom umožňuje, aby prijali všetky opatrenia vnútroštátneho práva potrebné na vykonanie právne záväzných aktov Únie. Uvedenými aktmi možno Komisii poskytnúť vykonávacie právomoci vtedy, ak si ich vykonanie vyžaduje jednotné podmienky. Právne akty, ktoré Komisia takto prijíma, sú podľa terminológie zmluvy „vykonávacími aktmi“ (článok 291 ods. 4). Cieľom tohto návrhu je zosúladiť nariadenie Rady (ES) č. 3/2008[1] zo 17. decembra 2007 o informačných a propagačných akciách na podporu poľnohospodárskych výrobkov na vnútornom trhu a v tretích krajinách s uvedenými ustanoveniami ZFEÚ. V rámci predloženého návrhu ciele, zásady a ostatné základné prvky politiky v oblasti informačných a propagačných akcií na podporu poľnohospodárskych výrobkov na vnútornom trhu a v tretích krajinách určuje zákonodarca. Zákonodarca teda stanovuje ciele tejto osobitnej politiky a zásady strategického prístupu, programovania, komplementarity, konzistentnosti a súladu s ostatnými politikami Únie. Zákonodarca podobne ustanovuje aj zásady partnerstva, subsidiarity a rovnosti medzi mužmi a ženami a nediskriminácie. Komisia by mala prostredníctvom delegovaných aktov určiť, čo sa myslí pod pojmom informačný a propagačný program (článok 1 ods. 1). Komisia podobne prijme delegované akty s cieľom určiť základné vlastnosti, s ktorými musia byť informačné a propagačné posolstvá pre programy v súlade, aby sa posilnila objektívnosť týchto posolstiev a aby sa chránili spotrebitelia (článok 1 ods. 3). Komisia okrem toho vypracuje zoznamy tém, výrobkov a tretích krajín, na ktoré sa môžu tieto akcie vzťahovať (článok 4). Prijme tiež pravidlá týkajúce sa informačných a propagačných programov (článok 5). Navyše prijme podrobné pravidlá týkajúce sa programov, ktoré sa majú vykonať v tretích krajinách v spolupráci s medzinárodnými organizáciami, aby sa zabezpečil ich nerušený priebeh (článok 6). S cieľom zaistiť čo najúčinnejšie využívanie finančných prostriedkov Európskej únie môže okrem priorít v súvislosti s výberom programov, ktoré už stanovil zákonodarca, určiť ešte ďalšie priority (článok 8 ods. 1). Okrem toho by mal zákonodarca udeliť Komisii právomoc prijímať vykonávacie akty v súlade s článkom 291 ods. 2 zmluvy s ohľadom na jednotné podmienky predbežného výberu programov členskými štátmi (článok 7) a výberu programov Komisiou (článok 8), postup v prípade, ak programy neexistujú (článok 9), schválenie vykonávacích orgánov (článok 11 ods. 4), používanie materiálu a monitorovanie programov (článok 12 ods. 3), formy financovania programov, uzatváranie zmlúv na vykonávanie programov, poskytovanie zábezpeky, formy platby a vrátenie neoprávnene vyplatených platieb a formy kontrol a sankcií (článok 13 ods. 9). Napokon, niektoré z právomocí, ktoré doposiaľ Komisia vykonávala na základe právomocí, ktoré jej boli udelené nariadením (ES) č. 3/2008, sa považujú za také významné, že by sa mali začleniť do tohto nariadenia. Toto sa týka i) vyňatia z podpory informačných a propagačných akcií na vnútornom trhu podľa nariadenia (ES) č. 3/2008, ktoré získavajú podporu na základe nariadenia Rady (ES) č. 1698/2005 o podpore rozvoja vidieka s cieľom vylúčiť nebezpečenstvo dvojitého financovania (pozri článok 15 ods. 2 nariadenia Komisie (ES) č. 501/2008[2]), ii) zásad, že s cieľom zabezpečiť dobré hospodárenie s rozpočtovými prostriedkami Európskej únie by navrhujúce organizácie mali zložiť zábezpeku ako záruku dobrého vykonávania programov (pozri článok 16 ods. 3 nariadenia (ES) č. 501/2008), a iii) toho, že sa na navrhujúce organizácie vzťahujú sankcie, ak si nedokážu splniť svoje povinnosti (pozri článok 27 nariadenia (ES) č. 501/2008). 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami ani analýzy vplyvu neboli potrebné, keďže návrh zosúladiť nariadenie Rady (ES) č. 3/2008 so ZFEÚ je medziinštitucionálnou záležitosťou, ktorá sa bude týkať všetkých nariadení Rady. 3. PRÁVNE PRVKY NÁVRHU · Zhrnutie návrhu Určiť delegované a vykonávacie právomoci Komisie v nariadení Rady (ES) č. 3/2008 a stanoviť príslušný postup prijímania delegovaných a vykonávacích aktov. Začleniť do nariadenia (ES) č. 3/2008 niektoré z právomocí, ktoré doposiaľ vykonávala Komisia. · Právny základ Články 42 a 43 Zmluvy o fungovaní Európskej únie. · Zásada subsidiarity Informačná a propagačná politika EÚ užitočným spôsobom doplní a podporí akcie uskutočňované členskými štátmi tým, že bude vyzdvihovať imidž týchto výrobkov u spotrebiteľov v EÚ a v tretích krajinách, najmä so zreteľom na kvalitu, nutričnú hodnotu, bezpečnosť potravín a výrobných metód. Keďže takáto činnosť napomáha nachádzať nové odbytiská v tretích krajinách, bude mať pravdepodobne znásobujúci účinok aj na národné a súkromné iniciatívy. Návrh patrí do spoločnej právomoci EÚ a členských štátov a je v súlade so zásadou subsidiarity. · Zásada proporcionality Z dôvodu čoraz výraznejšej liberalizácie obchodu, a to vrátane obchodu s poľnohospodárskymi a potravinárskymi výrobkami, je výmenný obchod medzi členskými štátmi EÚ a tretími krajinami čoraz dôležitejší. Podpora pre výrobcov EÚ, ktorí sa snažia presadiť na trhu EÚ i na celosvetovom trhu v konkurencii s výrobcami z iných štátov, ako sú štáty EÚ, je pritom obmedzená (napr. vývozné náhrady). Nariadenie o informačných a propagačných akciách na podporu poľnohospodárskych výrobkov na vnútornom trhu a v tretích krajinách je preto kľúčovým nástrojom, ktorý je v súlade s novým rámcom Dohody WTO o poľnohospodárstve. Okrem toho prirodzene zapadá do snahy Európskej únie podporovať prísne normy kvality poľnohospodárskych výrobkov EÚ a podnecovať spoločné propagačné programy, ktoré zahŕňajú viac ako jednu krajinu EÚ alebo viac ako jedno odvetvie poľnohospodárstva EÚ. Návrh je v súlade so zásadou proporcionality. · Výber právneho nástroja Navrhovaný nástroj: nariadenie Európskeho parlamentu a Rady. 4. VPLYV NA ROZPOČET Tento návrh nemá žiaden vplyv na rozpočtové výdavky. 5. NEPOVINNÉ PRVKY Nie sú tu žiadne nepovinné prvky. 2011/0290 (COD) Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie Rady (ES) č. 3/2008 o informačných a propagačných akciách na podporu poľnohospodárskych výrobkov na vnútornom trhu a v tretích krajinách EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie a najmä na prvý pododsek jej článku 42 a jej článok 43 ods. 2, so zreteľom na návrh Európskej komisie[3], po predložení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru[4], konajúc v súlade s riadnym legislatívnym postupom[5], keďže: (1) Nariadením Rady (ES) č. 3/2008[6] sa Komisii udeľujú právomoci, aby mohla prijať podrobné pravidlá uplatňovania uvedeného nariadenia. (2) Po vstupe Lisabonskej zmluvy do platnosti sa musia právomoci udelené Komisii na základe nariadenia (ES) č. 3/2008 zosúladiť s článkami 290 a 291 Zmluvy o fungovaní Európskej únie (ďalej len zmluvy). (3) S cieľom zabezpečiť súdržnosť a účinnosť akcií stanovených v nariadení (ES) č. 3/2008, ako aj ich dobré riadenie, a čo možno najúčinnejšie využívanie finančných prostriedkov Európskej únie by právomoc prijímať akty v súlade s článkom 290 zmluvy mala byť delegovaná na Komisiu s ohľadom na definovanie informačného a propagačného programu, určenie základných vlastností, s ktorými musia byť informačné a propagačné posolstvá v súlade, vypracovanie zoznamov tém, produktov a tretích krajín, ktorých sa dané akcie môžu týkať, prijímanie pravidiel stanovujúcich stratégiu informačných a propagačných programov, prijímanie podrobných pravidiel týkajúcich sa programov, ktoré sa majú vykonať v tretích krajinách v spolupráci s medzinárodnými organizáciami, a určenie ďalších priorít v súvislosti s výberom programov okrem priorít, ktoré sa už stanovili v nariadení (ES) č. 3/2008. Mimoriadne dôležité je, aby Komisia počas svojich prípravných prác uskutočnila náležité konzultácie, a to aj na odbornej úrovni. Komisia by pri príprave a vypracovávaní delegovaných aktov mala zabezpečiť súbežné, včasné a náležité postúpenie príslušných dokumentov Európskemu parlamentu a Rade. (4) S cieľom zabezpečiť jednotné podmienky vykonávania nariadenia (ES) č. 3/2008 by sa mali vykonávacie právomoci udeliť Komisii. Tieto právomoci by sa mali vykonávať v súlade s ustanoveniami nariadenia Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie[7]. (5) Niektoré z právomocí, ktoré Komisia doposiaľ vykonávala na základe právomocí, ktoré jej boli udelené nariadením (ES) č. 3/2008, sa považujú za také významné, že by sa mali začleniť do uvedeného nariadenia. Toto sa týka i) vyňatia z podpory informačných a propagačných akcií podľa nariadenia (ES) č. 3/2008, ktoré získavajú podporu na základe iných schém Európskej únie, ktoré by mohli predstavovať nebezpečenstvo dvojitého financovania, ii) zásady, že navrhujúce organizácie by mali zložiť zábezpeku ako záruku dobrého vykonávania programov, a iii) zásady, že sa na tieto navrhujúce organizácie vzťahujú sankcie, ak si nedokážu splniť svoje povinnosti, a to s cieľom zabezpečiť dobré hospodárenie s rozpočtovými prostriedkami Európskej únie. (6) Nariadenie (ES) č. 3/2008 by sa preto malo zodpovedajúcim spôsobom zmeniť a doplniť, PRIJALI TOTO NARIADENIE: Článok 1 Nariadenie (ES) č. 3/2008 sa mení a dopĺňa takto: (1) Článok 1 sa mení a dopĺňa takto: (a) V odseku 1 sa vkladá tento pododsek: „Komisia prostredníctvom delegovaných aktov určí základné vlastnosti informačných a propagačných programov a obdobie ich vykonávania.“ (b) Vkladajú sa tieto odseky: „3. Komisia prostredníctvom delegovaných aktov určí základné vlastnosti informačných a propagačných posolstiev. 4. Komisia prostredníctvom vykonávacích aktov prijme pravidlá, ktoré sa týkajú určenia príslušných orgánov, zodpovedných za vykonávanie akcií uvedených v odseku 1, členskými štátmi.“ (2) V prvom odseku článku 4 sa prvá veta nahrádza takto: „Komisia prostredníctvom delegovaných aktov vypracuje zoznamy tém a výrobkov podľa článku 3 a príslušných tretích krajín.“ (3) Článok 5 sa nahrádza takto: „Článok 5 Stratégia informačných a propagačných programov 1. Komisia prostredníctvom delegovaných aktov prijme záväzné pravidlá, ktorými sa vymedzí stratégia informačných a propagačných programov na vnútornom trhu. Týmito pravidlami sa zadávajú všeobecné údaje týkajúce sa najmä: a) cieľov a cieľových skupín, na ktoré sa treba zamerať; b) určenia jednej témy alebo viacerých tém, na ktoré sa majú vzťahovať zvolené akcie; c) druhu akcií, ktoré sa majú uskutočniť; d) trvania programov; e) orientačného prerozdelenia prostriedkov, ktoré sú k dispozícii ako finančný príspevok Európskej únie na uskutočnenie programov, v závislosti od trhov a typov plánovaných akcií. Pokiaľ ide o propagáciu čerstvého ovocia a zeleniny, osobitná pozornosť sa bude venovať propagačným akciám navrhnutým pre deti v školských zariadeniach. 2. Komisia môže prostredníctvom delegovaných aktov prijímať pravidlá určujúce stratégiu, ktoré treba dodržiavať v návrhoch informačných a propagačných programov v tretích krajinách v prípade niektorých alebo všetkých výrobkov uvedených v článku 3 ods. 2.“ (4) Článok 6 sa mení a dopĺňa takto: (a) Odsek 1 sa nahrádza takto: „1. S cieľom uskutočniť akcie uvedené v článku 2 ods. 1 písm. a), b) a c), článku 2 ods. 2 a článku 2 ods. 3 písm. a), b) a c), v súlade s delegovanými aktmi uvedenými v článku 5 ods. 1 a s výhradou odseku 2 tohto článku, odborová(-é) a/alebo medziodborová(-é) organizácia(-e) zastupujúca(-e) dotknuté odvetvie(-a) v jednom alebo vo viacerých členských štátoch, alebo na úrovni Európskej únie, vypracuje(-ú) návrhy informačných a propagačných programov s maximálnou dĺžkou trvania 3 roky.“ (b) V odseku 2 sa vkladá tento pododsek: „Komisia prostredníctvom delegovaných aktov prijme pravidlá týkajúce sa vykonávania propagačných akcií v tretích krajinách, ktoré sa vykonávajú v spolupráci s medzinárodnými organizáciami.“ (5) Článok 7 sa mení a dopĺňa takto: (a) V odseku 1 sa druhý pododsek nahrádza takto: „Príslušný(-é) členský(-é) štát(-y) posúdi(-a) vhodnosť navrhnutých programov a preskúma(-jú) ich súlad s týmto nariadením, delegovanými aktmi uvedenými v článku 5 a zodpovedajúcimi špecifikáciami. Zároveň pre jednotlivé programy overí(-ia) efektívnosť pomeru medzi kvalitou a finančnými nákladmi.“ (b) V odseku 2 sa druhý a tretí pododsek nahrádzajú takto: „Ak Komisia usúdi, že program, ktorý bol predložený, alebo niektoré jeho akcie nie sú v súlade s pravidlami Európskej únie alebo, pokiaľ ide o akcie, ktoré sa majú uskutočniť na vnútornom trhu, s delegovanými aktmi uvedenými v článku 5, alebo nezodpovedajú vynaloženým finančným nákladom, v stanovenej lehote upozorní príslušný(-é) členský(-é) štát(-y) na nespôsobilosť celého takéhoto programu alebo jeho časti. Pri neoznámení takejto informácie v danej lehote sa program považuje za spôsobilý na prijatie. Členský(-é) štát(-y) zohľadní(-ia) prípadné pripomienky vznesené zo strany Komisie a programy zrevidované v súlade s navrhujúcou(-imi) organizáciou(-iami) uvedenou(-ými) v článku 6 ods. 1 zašle(-ú) Komisii v stanovenej časovej lehote. (c) Vkladá sa tento odsek 3: „3. Komisia prostredníctvom vykonávacích aktov stanovuje: a) pravidlá týkajúce sa predkladania návrhov programov členským štátom, b) požiadavky, s ktorými musia byť programy v súlade, a kritériá, na základe ktorých sa musia programy posudzovať, c) pravidlá, ktoré sa týkajú predbežného výberu zo strany členských štátov a výberu zo strany Komisie, a príslušné lehoty.“ (6) Článok 8 sa nahrádza takto: „Článok 8 Výber informačných a propagačných programov 1. Pri výbere programov sa uprednostnia také programy, ktoré navrhlo viacero členských štátov, alebo programy, v rámci ktorých sa uskutočnia akcie vo viacerých členských štátoch alebo tretích krajinách. Komisia môže prostredníctvom delegovaných aktov stanoviť pri výbere programov ďalšie priority. 2. Komisia prostredníctvom vykonávacích aktov rozhodne o tom, ktoré konkrétne programy sa vyberú, o všetkých ich prípadných úpravách a o príslušných rozpočtoch.“ (7) Článok 9 sa mení a dopĺňa takto: (a) Odsek 1 sa nahrádza takto: „1. Ak neexistujú programy, ktoré sa majú uskutočňovať na vnútornom trhu pre jednu informačnú akciu alebo viaceré informačné akcie uvedené v článku 2 ods. 1 písm. b), predložené v súlade s článkom 6 ods. 1, každý príslušný členský štát vypracuje na základe delegovaných aktov uvedených v článku 5 ods. 1 program a jeho špecifikáciu a zvolí prostredníctvom verejnej súťaže orgán zodpovedný za vykonanie programu, ktorý sa zaviaže spolufinancovať.“ (b) V odseku 2 sa prvý pododsek nahrádza takto: „Ak neexistujú programy, ktoré sa majú uskutočňovať v tretích krajinách pre jednu informačnú akciu alebo viaceré informačné akcie uvedené v článku 2 ods. 1 písm. a), b) a c), predložené v súlade s článkom 6 ods. 1, každý príslušný členský štát vypracuje na základe delegovaných aktov uvedených v článku 5 ods. 2 program a jeho špecifikáciu a zvolí prostredníctvom verejnej súťaže orgán zodpovedný za vykonanie programu, ktorý sa zaviaže spolufinancovať.“ (c) V odseku 3 sa písmeno b) nahrádza takto: „b) súlade programu a navrhnutého orgánu s týmto nariadením, prípadne aj s uplatniteľnými delegovanými aktmi;“ (d) Odsek 4 sa nahrádza takto: „4. Na preskúmanie programov Komisiou sa uplatní článok 7 ods. 2 a článok 8. (e) Odsek 5 sa vypúšťa. (8) V odseku 10 sa úvodná veta nahrádza takto: „Po informovaní výboru uvedeného v článku 16b ods. 1 alebo v prípade potreby výboru pre ekologické poľnohospodárstvo, zriadeného článkom 38e nariadenia Rady (ES) č. 834/2007 z 28. júna 2007 o ekologickej výrobe a označovaní ekologických produktov*, alebo výboru pre politiku kvality poľnohospodárskych výrobkov, zriadeného podľa článku [54] nariadenia Európskeho parlamentu a Rady č. XXX/201X z XX. xxxxx 201X o systémoch kvality poľnohospodárskych výrobkov**, môže Komisia rozhodnúť o uskutočnení jednej akcie alebo viacerých týchto akcií: * Ú. v. EÚ L 189, 20.7.2007, s. 1. ** Ú. v. EÚ L ......“ (9) Článok 11 sa mení a dopĺňa takto: (a) Druhý pododsek v odseku 2 sa vypúšťa. (b) Vkladá sa tento odsek 4: „4. Komisia prostredníctvom vykonávacích aktov stanoví podmienky schválenia vybraných vykonávacích orgánov členskými štátmi, ako aj podmienky, za akých môže byť navrhujúca organizácia oprávnená vykonávať určité časti samotného programu.“ (10) V článku 12 sa vkladá tento odsek 3: „3. Komisia prostredníctvom vykonávacích aktov prijíma pravidlá, ktoré sa týkajú využívania informačných a propagačných materiálov a monitorovania programov.“ (11) Článok 13 sa mení a dopĺňa takto: (a) Odsek 6 sa nahrádza takto: „6. Odchylne od článku [XXX, starý článok 180 nariadenia č. 1234/2007] nariadenia Európskeho parlamentu a Rady (EÚ) č. XXXX/20..* z ... [ustanovujúceho spoločnú organizáciu trhu s poľnohospodárskymi výrobkami (nariadenie o jednotnej spoločnej organizácii trhov)] [v súlade s jednotnou spoločnou organizáciou trhov] a článku 3 nariadenia Rady (ES) č. 1184/2006 z 24. júla 2006, ktorým sa uplatňujú určité pravidlá hospodárskej súťaže na produkciu poľnohospodárskych výrobkov a obchodovanie s nimi**, články 107, 108 a 109 zmluvy sa neuplatňujú na platby uskutočnené členskými štátmi vrátane ich finančných príspevkov ani na finančné príspevky pochádzajúce z príjmov obdobných daniam alebo z povinných príspevkov členských štátov či navrhujúcich organizácií v prípade programov, na ktoré možno poskytnúť podporu Európskej únie podľa článku 42 zmluvy a ktoré Komisia vybrala v súlade s článkom 8 tohto nariadenia. * Ú. v. EÚ L ...... ** Ú. v. EÚ L 214, 4.8.2006, s. 7.“ (b) Vkladajú sa tieto odseky: „7. Na informačné a propagačné činnosti, na ktoré sa poskytuje podpora podľa nariadenia Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV)*, sa nemôže použiť finančný príspevok Európskej únie podľa tohto nariadenia. 8. Aby sa zabezpečilo dobré vykonávanie programov, navrhujúce organizácie zložia zábezpeku, a ak si navrhujúce organizácie nedokážu splniť svoje povinnosti, uložia sa im sankcie. 9. Komisia prostredníctvom vykonávacích aktov prijíma pravidlá, ktoré sa týkajú: a) foriem financovania programov schválených podľa tohto nariadenia, b) uzatvárania zmlúv na vykonávanie programov schválených podľa tohto nariadenia, c) poskytovania zábezpeky navrhujúcimi organizáciami a foriem jej uvoľňovania, d) foriem platby a vrátenia neoprávnene vyplatených platieb, e) foriem kontrol, ktoré majú vykonávať členské štáty, a sankcií, ktorým sú vystavené navrhujúce organizácie. * Ú. v. EÚ L 277, 21.10.2005, s. 1.“ (12) Články 15 a 16 sa vypúšťajú. (13) Vkladajú sa tieto články 15a, 16a a 16b: „Článok 15a Právomoci Komisie Keď bude mať Komisia právomoci prijímať delegované akty, bude sa uplatňovať článok 16a. Keď bude mať Komisia právomoci prijímať vykonávacie akty, bude konať v súlade s postupom preskúmania uvedeným v článku 16b. Článok 16a Vykonávanie delegovania právomocí 1. Právomoc prijímať delegované akty sa Komisii udeľuje v súlade s podmienkami stanovenými v tomto článku. 2. Delegovaná právomoc spomínaná v tomto nariadení bude Komisii udelená na neobmedzený čas. 3. Delegovanie právomocí spomínané v tomto nariadení môže Európsky parlament alebo Rada kedykoľvek odvolať. Rozhodnutím o odvolaní sa ukončí delegovanie právomoci uvedenej v danom rozhodnutí. Rozhodnutie nadobudne účinnosť dňom nasledujúcim po jeho uverejnení v Úradnom vestníku Európskej únie alebo neskorším dňom, ktorý je v ňom uvedený. Nemá vplyv na platnosť žiadneho delegovaného aktu, ktorý už nadobudol účinnosť. 4. Komisia ihneď po prijatí delegovaného aktu oznámi túto skutočnosť súčasne Európskemu parlamentu a Rade. 5. Delegovaný akt prijatý v súlade s týmto nariadením nadobúda účinnosť iba vtedy, ak Európsky parlament ani Rada proti nemu v lehote 2 mesiacov od oznámenia daného aktu týmto dvom inštitúciám nevznesú žiadnu námietku, alebo ak pred uplynutím tejto lehoty Európsky parlament aj Rada informujú Komisiu, že žiadne námietky nevznesú. Na podnet Európskeho parlamentu alebo Rady sa uvedená lehota predĺži o 2 mesiace. Článok 16b Vykonávacie akty – výbor 1. Komisii bude pomáhať výbor pre spoločnú organizáciu poľnohospodárskych trhov, zriadený podľa článku 323 ods. 2 nariadenia Európskeho parlamentu a Rady (EÚ) č. XXXX/20..* z ... [ustanovujúceho spoločnú organizáciu trhu s poľnohospodárskymi produktmi (nariadenie o jednotnej spoločnej organizácii trhov)] [v súlade s jednotnou spoločnou organizáciou trhov]. Uvedený výbor bude výborom v zmysle nariadenia Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie**. 2. Ak sa odkazuje na tento odsek, uplatňuje sa článok 5 nariadenia (EÚ) č. 182/2011. * Ú. v. EÚ L...... ** Ú. v. EÚ L 55, 28.2.2011, s. 13.“ (14) Článok 17 sa nahrádza takto: „Článok 17 Konzultácia Pred prijatím delegovaných aktov alebo vykonávacích aktov uvedených v tomto nariadení sa Komisia môže poradiť s: a) poradnou skupinou pre propagovanie poľnohospodárskej produkcie zriadenou rozhodnutím Komisie 2004/391/ES; b) technickými „ad hoc“ pracovnými skupinami zloženými z členov výboru alebo z odborníkov v oblasti propagácie a reklamy.“ Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda FINANČNÝ VÝKAZ || || 1. || ROZPOČTOVÝ RIADOK: Kapitola 05: poľnohospodárstvo a rozvoj vidieka || ROZPOČTOVÉ PROSTRIEDKY: viazané: EUR 57 292 184 763 platobné: EUR 55 269 004 060 2. || NÁZOV: Návrh nariadenia Európskeho parlamentu a Rady, ktorým sa mení a dopĺňa nariadenie Rady (ES) č. 3/2008 o informačných a propagačných akciách na podporu poľnohospodárskych výrobkov na vnútornom trhu a v tretích krajinách 3. || PRÁVNY ZÁKLAD: článok 43 Zmluvy o fungovaní Európskej únie 4. || CIELE: Určiť delegované a vykonávacie akty Komisie v nariadení Rady (ES) č. 3/2008 a stanoviť príslušný postup prijímania týchto aktov (zosúladenie nariadenia s Lisabonskou zmluvou). 5. || FINANČNÉ DÔSLEDKY || 12 MESAČNÉ OBDOBIE (mil. EUR) || AKTUÁLNY ROZPOČTOVÝ ROK [2011] (mil. EUR) || NASLEDUJÚCI ROZPOČTOVÝ ROK [2012] (mil. EUR) 5.0 || VÝDAVKY FINANCOVANÉ Z – ROZPOČTU EÚ (NÁHRADY/INTERVENCIE) – ROZPOČTOV JEDNOTLIVÝCH ŠTÁTOV – INÝCH ZDROJOV || - || - || - 5.1 || PRÍJMY – VLASTNÉ ZDROJE EÚ (POPLATKY/CLÁ) – JENDOTLIVÝCH ŠTÁTOV || - || - || - || || [2013] || [2014] || [2015] || [2016] 5.0.1 || ODHADOVANÉ VÝDAVKY || - || - || - || - 5.1.1 || ODHADOVANÉ PRÍJMY || - || - || - || - 5.2 || SPÔSOB VÝPOČTU: 6.0 || MOŽNO PROJEKT FINANCOVAŤ Z ROZPOČTOVÝCH PROSTREDKOV ZAČLENENÝCH DO PRÍSLUŠNEJ KAPITOLY BEŽNÉHO ROZPOČTU? || ÁNO NIE 6.1 || MOŽNO PROJEKT FINANCOVAŤ PRESUNOM MEDZI JEDNOTLIVÝMI KAPITOLAMI BEŽNÉHO ROZPOČTU? || ÁNO NIE 6.2 || BUDE POTREBNÝ DOPLŇUJÚCI ROZPOČET? || ÁNO NIE 6.3 || BUDE POTREBNÉ ZAČLENIŤ ROZPOČTOVÉ PROSTRIEDKY DO BUDÚCICH ROZPOČTOV? || ÁNO NIE POZNÁMKY: Keďže cieľom tohto návrhu je zosúladiť nariadenie Rady s Lisabonskou zmluvou, nemá žiaden vplyv na rozpočtové výdavky. [1] Ú. v. EÚ L 3, 5.1.2008, s. 1. [2] Ú. v. EÚ L 147, 6.6.2008, s. 3 [3] Ú. v. EÚ C , , s. . [4] Ú. v. EÚ C , , s. . [5] Ú. v. EÚ C , , s. . [6] Ú. v. EÚ L 3, 5.1.2008, s. 1. [7] Ú. v. EÚ L 55, 28.2.2011, s. 13.